Vantaan kaupungintalo

Vantaan kaupungintalo on Vantaan Tikkurilassa sijaitseva rakennus, joka valmistui vuonna 1957 silloisen Helsingin maalaiskunnan kunnantaloksi. Rakennuksen suunnittelivat arkkitehdit Eija ja Olli Saijonmaa.Härkönen, Leena: Vantaa sai helmensä takaisin, Helsingin Sanomat s. A 9 13.8.2012 Kaupungintalo sijaitsee keskeisellä paikalla Asematiellä Tikkurilan rautatieaseman läheisyydessä. 

Kaksikerroksisessa rakennuksessa on keltatiilinen satulakatto, joka on katettu kuparilla. Rakennus on suojeltu asemakaavalla ja kuuluu Vantaan kulttuurihistoriallisesti tärkeiden rakennusten joukkoon.

 Historia 
Kaupungintalon rakentaminen oli osa Tikkurilan kehittämistä maalaiskunnan uudeksi hallinnolliseksi keskukseksi sen jälkeen, kun Malmi oli siirtynyt Helsinkiä kaupungille suuressa alueliitoksessa. Tontti uutta kunnantaloa varten ostettiin marraskuussa 1953 Sahatien ja Asematien kulmauksesta, joka oli kuulunut Hertaksen tilaan. Rakennusta varten järjestettiin vuoden 1954 aikana suunnittelukilpailu, jonka voitti arkkitehtitoimisto Eino Tuompo ja Simo Lumme. Päättäjät kuitenkin poikkesivat palkintolautakunnan päätöksestä ja antoivat rakennuksen piirrettäväksi kilpailussa toiseksi tulleille arkkitehdeille Eija ja Olli Saijonmaalle. Rakentaminen alkoi vuonna 1955, ja urakoitsijana toimi Rakennusliike Vasa Oy. Urakkatarjous oli 154,5 miljoonaa markkaa, ja kalleudestaan rakennushanke sai voimakasta arvostelua.

Kuparikatto ei ollut kuulunut Saijonmaiden suunnitelmaan, vaan alun perin katto oli määrä rakentaa Fural-alumiinilevyistä. Kupariin päädyttiin kaupunginvaltuuston päätöksellä. Kuparia käytettiin myös julkisivun ikkunaosuuksien väleissä. Rakennus saikin liikanimen kuparitalo.

Kaupungintalo valmistui vuoden 1957 alussa, ja sen vihkiäisiä vietettiin 24. elokuuta 1957. Se oli kuitenkin otettu käyttöön jo edellisvuoden lopussa, ja ensimmäisen istuntonsa kunnanvaltuusto järjesti kaupungintalossa 18. joulukuuta 1956. Kirjastosiipi valmistui kaksi vuotta myöhemmin. Kirjaston lisäksi rakennukseen kuuluivat niin ravintola kuin asunnot kunnanjohtajalle, kemreerille ja talonmiehelle.

 Peruskorjaus vuosina 2011–2012 
Kaupungintalon laaja peruskorjaus käynnistyi vuonna 2011. Yli viisikymmenvuotisen historiansa aikana rakennusta ei oltu liiemmin korjattu. Remontin yhteydessä rakennuksen 600 neliömetrin suuruiseen lisätilaan valmistui uusi valtuustosali. Entinen valtuustosali muutettiin kaupunginhallituksen kokoussaliksi. 

Peruskorjaus valmistui kesällä 2012 ja urakan hinnaksi tuli 15 miljoonaa euroa. Kallein osuus oli perustusten valaminen uudelleen: savipohjaan puupaalutettu rakennus sai remontin yhteydessä betoniset suihkupaalut. Kaupungintalon vieressä oleva kirjastosiipi eli entinen Vantaan pääkirjasto muutettiin samassa yhteydessä kaupungin vastaanottotiloiksi, joissa voi järjestää konsertteja ja näyttelyjä. Taidenäyttelytila tunnetaan nimellä Galleria K.

Vuonna 2019 uusittiin kaupungintalon pääsisäänkäynnin aulan ja kirjaamon lattiat noin viisi viikkoa kestäneessä remontissa.

 Maiseman muutos 
Kaupungintalon viereen valmistui marraskuussa 2012 maanalainen Tikkuparkki-pysäköintitalo. Sen kattaa marraskuussa 2014 valmistunut Tikkurilantori. Kaupungintalon sisäänkäynnin yhteyteen torin viereen valmistui elokuussa 2016 Vesipeili-taideteos. Seuraavana vuonna kaupungintalon ja Tikkurilan kirjaston väliin valmistui monitoimipuisto eli Kirjastopuisto leikki- ja skeittipaikkoineen vuonna 2017. 

Lähteet

Aiheesta muualla

Kaupungintalo
Luokka:Suomen kaupungintalot‎
Luokka:Tikkurila